"Meie oleme valmis sekkuma aktiivsemalt rahvusvaheliste muusikateatrite konkurentsi, aga hetke indikatsioon, et järgmisel aastal on kärbe 10 protsenti ja mingid numbrid liiguvad, et 2010. aastal 16 protsenti ja 2011. aastal 6,5 protsenti, paiskab Estonia teatri 90ndate aastate algusesse tagasi."    Rahvusooperi peadirektori hinnangul käib Eesti poliitilisele tahtele üle jõu tunda ära rahvuslikult olulisi institutsioone.    Eks see, et tegu oli "Suvehommiku" saate ja varajase ajaga, laseb selgitada, miks peadirektor sõnumit nii lihtsakoeliselt esitas. Sest saaks ju palju täpsemalt ja arusaadavamalt  öelda, et "Momendi indikatsioon katapulteerib teatri eelmise millenniumi lõpukümnendi algusfaasi. Poliitilise tahte kognitiivne kapatsiteet natsionaalselt essentsiaalsete institutsioonide tuvastamisel on subnormaalne." Ja siis võib rahus jääda raha ootama, sest kõik on ju öeldud; kui keegi (kes/mis küll on "poliitiline tahe"?) aru ei saa, on ise... subnormaalne.